CELEX: 62020TN0340
Language: bg
Date: 2020-06-03 00:00:00
Title: Дело T-340/20: Жалба, подадена на 3 юни 2020 г. — Galván Fernández-Guillén/ЕСП

27.7.2020   
            
            
               BG
            
            
               Официален вестник на Европейския съюз
            
            
               C 247/44
            
         
      Жалба, подадена на 3 юни 2020 г. — Galván Fernández-Guillén/ЕСП
      (Дело T-340/20)
      (2020/C 247/61)
      Език на производството: испански
      
         Страни
      
      
         Жалбоподател: José María Galván Fernández-Guillén (Мадрид, Испания) (представители: M. Romero Rey и I. Salama Salama, abogados)
      
         Ответник: Единен съвет за преструктуриране (ЕСП)
      
         Искания
      
      Жалбоподателят моли Общия съд:
      
                  —
               
               
                  да отмени решение SRB/EES/2020/52 от 17 март 2020 г., с което се определя дали трябва да се предостави обезщетение на акционерите и кредиторите на Banco Popular Español S.A., които са засегнати от приемането на мерките за преструктуриране;
               
            
                  —
               
               
                  да осъди ЕСП да плати съдебните разноски в настоящото производство.
               
            
         Основания и основни доводи
      
      Жалбоподателят изтъква четири основания в подкрепа на жалбата си.
      
                  1.
               
               
                  Първото основание е нарушение на основното право на частна собственост, тъй като към момента на преструктурирането на Banco Popular нейното нетно имущество е било положителна величина, поради което е неоснователно лишаването на съответните лица от техните акции и облигации, без да им бъде предоставено обезщетение.
               
            
                  2.
               
               
                  Второто основание е нарушение на правото на собственост поради липсата на ясни критерии за оценка към момента на преструктурирането на Banco Popular, тъй като са били приложени с обратна сила новите критерии, приети с Делегиран регламент (ЕС) 2018/344 на Комисията (1), който влиза в сила едва на 29 март 2018 г., т.е. осем месеца след преструктурирането на Banco Popular.
               
            
                  3.
               
               
                  Третото основание е липса на независимост на одитното предприятие Deloitte при осъществяване на оценка 3, която съставлява единственото основание за Решение SRB/EES/2020/52, тъй като посоченото предприятие е съставило временната оценка 2.
               
            
                  4.
               
               
                  Четвъртото основание е нарушение на правото на защита, тъй като ЕСП продължава да третира като чувствителна определена информация и да не я предоставя на акционерите и кредиторите на Banco Popular, под претекст, че „нейното оповестяване може да наруши правото на защита на банката във висящите съдебни производства“.
               
            
         (1)  Делегиран регламент (ЕС) 2018/344 на Комисията от 14 ноември 2017 година за допълнение на Директива 2014/59/ЕС на Европейския парламент и на Съвета по отношение на регулаторните технически стандарти, с които се уточняват критериите във връзка с методологията за оценяване на разликите в третирането при режим на преструктуриране (ОВ L 67, 2018 г., стр. 3).